Դեղագետ

Դեղագետ, պրովիզոր, բարձրագույն դեղագործական կրթություն ունեցող մասնագետ, որը տիրապետում է դեղանյութերի հետազոտման, պատրաստման, չափորոշման, պահպանման, թողարկման և պահանջարկի որոշման մեթոդներին։ Դեղագետը կազմակերպում և իրականացնում է բնակչությանը տրվող դեղորայքային օգնության աշխատանքները։ Իմանալով դեղանյութերի դեղաբանական ազդեցությունը, դրանց կիրառման, համատեղելիության, փոխներգործության, հաջորդականության և ընդունման ժամանակի կանոնները, համանման ազդեցություն ունեցող այլ դեղանյութով փոխարինելու հնարավորությունները՝ դեղագետը այդ մասին տեղեկացնում է բժիշկներին։ Նա հայտնում է նաև դեղատնային ցանցում դեղորայքի առկայության և նոր դեղային պատրաստուկների մասին։ Դեղագետը պացիենտների առողջապահությամբ զբաղվող առողջապահական թիմի անդամ։ Դեղագետի կոչում տրվում է դեղագործական ինստիտուտների, բժշկական ինստիտուտների և համալսարանի դեղագործական ֆակուլտներն ավարտողներին։

Ծանոթագրություններ 

Դեղագիտություն